V. Palko, poslanec: (2008-10-28):
Vážené panie poslankyne, vážení páni poslanci, včera polícia v Prahe, v Českej republike, zadržala Jozefa Roháča. Jozef Roháč bol slovenskou políciou podozrievaný z asi desiatky nájomných vrážd. V roku 1999 mu vyšetrovateľ vzniesol obvinenie z vraždy Róberta Remiáša. Dôkazy však nestačili na to, aby bolo vyšetrovanie ukončené podaním obžaloby, preto dnes nie je za vraždu Róberta Remiáša stíhaný nikto. Ani Roháčovi to nehrozí. Ale mohlo by mu to hroziť, vážené panie poslankyne, páni poslanci, keby sa napr. do detailu a na súde objasnil motív a súvis vraždy Róberta Remiáša so zavlečením, pretože ten súvis tam je jasný. Jedným z dôležitých svedkov v kauze zavlečenia bol Oskar Fegyveres, ktorý svedčil, ako sa zúčastnil celej akcie Slovenskej informačnej služby ako jej príslušník. Oskar Fegyveres zo strachu o svoj život emigroval po roku 1995 zo Slovenska a Róbert Remiáš bol spojkou medzi ním a Slovenskom. Ten súvis so zavlečením je absolútne zjavný. A kľúčom k vražde Róberta Remiáša môže byť jedine objasnenie kauzy zavlečenia Michala Kováča mladšieho na súde. To sa však stane, len keď zrušíme amnestie. A o tomto budete  rozhodovať. Teda budete rozhodovať aj o tom, či niektorí vrahovia budú ohrození vo svojom doterajšom pokoji alebo môžu naďalej spokojne odpočívať a tešiť sa slobode. Ak by ste amnestie zrušili, mnohí ľudia by sa museli obhajovať za zavlečenie pred súdom a mnohí ľudia by mohli začať hovoriť a boli by nútení hovoriť a mohli by hovoriť aj o vražde Róberta Remiáša. A potom môže dôjsť  aj na ľudí, ako je ako je Roháč. Ale bez zrušenia amnestií to nepôjde. A ja sa pýtam, panie poslankyne, páni poslanci, či ste ochotní naďalej obhajovať aj pokoj takých ľudí, ako je Jozef  Roháč. Vážené panie poslankyne, vážení páni poslanci, prešli sme celú obžalobu. Boli tam rôzne zaujímavé mená. Jedno z kľúčových mien, jedna z kľúčových osôb, ktorá sa priamo, až fyzicky, zaangažovala v kauze zavlečenia bol Michal Hrbáček. Prečítam vám o ňom niečo z dennej tlače, ale nie niečo, čo je staré 13 rokov alebo 10 rokov, niečo, čo je čerstvé, čo má iba niekoľko týždňov. Je to správa z 13. septembra tohto roku, stará mesiac aj čosi. Citujem z nej: „Polícia včera zatkla Michala Hrbáčka a obvinila ho z viacerých trestných činov. Bývalý príslušník Slovenskej informačnej služby bol podľa obžaloby jedným z únoscov Michala Kováča  mladšieho do cudziny. Toto zatknutie sa týka káuz lúpežných prepadnutí a únosov, do ktorých majú byť zapletení bývalí policajti. Viacerí z nich sú už obžalovaní na súde.“ Vážené panie poslankyne, vážení páni poslanci, ak nechcete zrušiť amnestie, aj tohto človeka kryjete. Kryjete ho, nemusí sa zodpovedať z teroristického činu spred 13 rokov. Keby nebolo amnestií na zavlečenie, keby za ne bol stál pred súdom Michal Hrbáček, bol by dnes trestne stíhaný za ďalšie trestné činy podobného charakteru, ktorých sa vraj dopustil v tom ďalšom období? To vás nemrzí, keďže ste celé roky odmietali zrušiť  amnestie, že takýto človek  nemusel stáť kvôli vašej ľahostajnosti pred súdom? A takýto postoj nazývate riadením štátu? Vážené panie poslankyne, vážení páni poslanci, dnes sme prečítali celú obžalobu proti trinástim ľuďom. Je to už v análoch slovenského parlamentu. Raz bude historik skúmať amnestie a bude skúmať postoj nás, poslancov, zástupcov ľudu. Bude musieť asi skonštatovať, že väčšina zástupcov ľudu sa správala nezodpovedne a zbabelo a že podporovala, či už priamo alebo nepriamo, zločincov, skonštatujúc, že tu boli časy, keď sa  HZDS na čele s jeho predsedom správali a konali ako mafia. Historik skonštatuje, že poslanci Smeru vrátane premiéra Fica sa správali zase ako pomáhači mafie. A skonštatujú, že tu boli poslanci, ktorí si svoju povinnosť splnili, vážené panie poslankyne a páni poslanci, a ktorí si ju budú plniť aj naďalej, pretože nič sa nekončí a všetko sa to vráti. Ďakujem za pozornosť.